IISRAELI MÄED
Tere tulemast taas saatesarja Iisraeli mäed.
Selles sarjas teeme ühiseid palvereise seoses Samaaria juubeliaasta
ja Iisraeli põhjapoolsete hõimude ehk Efraimi naasmisega.
Juhata, Jeesus, meid tänaselgi reisil.
Samaarias on esimene juubeliaasta
pärast põhjapoolsete hõimude pagendamist.
Juubeliaasta tähendab Piiblis iisraellaste naasmist pärandmaale
ja Jesaja raamatu juubeliaastaprohveteeringu järgi
algab naasmine sisemisest tervenemisest.
Jesaja juubeliaasta teemalise prohveteeringu järgi jätkame palveid
sisemise tervenemise ja vabanemise eest nii Efraimile kui endale.
Seekord palvetame vabanemist religioossusest.
Täna läheme palvetama Jeruusalemma lähedale Peetelisse,
mis oli põhjapoolse riigi Iisraeli ehk Efraimi usuelu keskus.
Räägime teel täpsemalt, millega tegemist.
Kui Iisrael kaotas lapsesuhte Isa Jumalaga,
tuli asemele religioon.
Südamest lähtuv elu osaduses Jumalaga
muutus religioosseks tegevuseks,
kus tehti asju, mida oletati Jumalat igatsevat.
Jumal rääkis sellest Jesaja kaudu:
See rahvas ligineb mulle suuga ja austab mind huultega,
aga ta süda on minust kaugel
ja nende kartus minu ees on ainult päritud inimlik käsk. Js 29:13
Kõik religioonid mässivad inimese reeglitesse,
millega püütakse luua õiget elu väljast lähtuvate juhenditega.
Palvete, ohvrite, religioosse käitumise või riietumisega
püütakse Jumalale meeldida või oma pühadust teistele näidata.
Efraimil polnud isegi vahet, mis jumalat teeniti,
seepärast kõlbasid talle teenimiseks ka ebajumalad.
Kus me nüüd oleme, Mia?
Asusime teel lõunasse ehk Jeruusalemma suunas.
Meie ees kõrguval mäel on Iisraeli esimese pealinna Siilo varemed
ja vaatetorn turistidele.
Kas meenutaksid, Jyrki,
kuidas hakkas Efraim Jumala asemel kuldvasikaid teenima?
Kui Iisrael kuningas Saalomoni järel kaheks jagunes,
oli Jerobeamil, Iisraeli põhjapoolsete hõimude juhil probleem.
Ta kartis, et kui rahvas käib pühade ajal
lõunapoolsesse riiki jäänud Jeruusalemma templis,
hülgab rahvas tema ja naaseb Juuda kuninga poole.
Egiptuses Saalomoni eest maapaos olnud Jerobeam
leidis sealt probleemile lahenduse.
Ta ehitas kaks kuldvasikat ja pani ühe neist Peetelisse,
põhjapoolsesse riiki, võimalikult Jeruusalemma lähedale.
Selle ümber korraldas ta samasuguse pidustuse
nagu rahvas oli harjunud Jeruusalemmas pidama.
Jerobeami ettevõtmine läks korda,
kuna efraimlastele kõlbas vasikas ja tuttavad religioossed meeleolud.
Kus me nüüd asume, Mia?
Pöördusime äsja peateelt Peetelisse viivale teele.
Kuidas on võimalik, et Jumala rahvale kõlbas teenimiseks kuldvasikas?
Jumala rahva harrastatud religioonis on kõige vildakam see,
et see põhineb tihti näiliselt Piiblil.
Piibli antav pilt Jumalast saetakse siiski tükkideks,
ja neist ehitatakse inimmõistuse järgi uus, teistsugune pilt.
Selles võib kõik olla otse Piiblist,
kuid siiski ei esinda see elavat Jumalat, vaid midagi muud.
Kui Jerobeam oli ehitanud kuldvasika, kuulutas temagi:
"Vaata, Iisrael, siin on sinu jumalad,
kes tõid sind ära Egiptusemaalt." 1Ku 12:28
Isegi see avaldus oli otse Piiblist.
Täpselt samamoodi kuulutas ülempreester Aaron,
kui oma kuldvasika valmis sai.
Ometi oli Jerobeami religioon Jumala silmis põlastust väärt.
Kus me nüüd asume, Mia?
Oleme nüüd Peeteli nimelises juudi külas
ja sõidame selle kaudu palvetama selle taga asuvale mäele.
Kas Piiblis on teisigi näiteid
inimkätega piiblisõnale ehitatud religioonist?
On küll.
Näiteks Jeesuse aja judaism
esindas üht versiooni sellest inimeste loodud religioonist.
Jeesus rääkis oma aja usujuhtidele nii:
"Te uurite pühi kirju, sest te arvate nendest saavat igavese elu -
ja just need on, mis tunnistavad minust.
Aga te ei taha tulla minu juurde, et saada elu." Jh 5:39-40
Jumala Sõnast oli neile saanud oma religiooni ehitusmaterjal.
Nad polnud õppinud Pühjakirjast tundma Messiast,
kes on täiuslik pilt sellest, kes on Jumal.
Kuigi Tema, kellest Pühakiri räägib, seisis nende ees,
ei tundnud nad Teda ära oma inimliku jumalapildi abil.
Jumala rahva ehitatud inimlikes piltides Jumala kohta
võib nii mõnigi asi paigas olla, kuid üks on siiski puudu -
Jumala loomuse olemus.
Neis puudub armulikkus, armastus, pühadus
ja lähedane lapsesuhe Jumalaga.
Selle asemel tõuseb esile inimese enda loomuse kvaliteet -
kritiseerimine, vaimne paremus
ja Jumala-suhte ehitamine oma sooritustele.
Jätame auto seekord siia.
Kõnnime siit veel veidi edasi tänasesse palvepaika.
Selle mäe nimi on Jabel Artis ja seda peetakse kohaks,
kus Jaakob teel Mesopotaamiasse kivi pea all magas ja nägi und,
kus inglid mööda redelit maa ja taeva vahet käisid.
Unes ilmus talle Issand ja lubas ta tagasi tuua.
Jaakob pani kohale nimeks Beit El ehk Jumala koda.
Too Jumala koda oligi koht, kuhu Jerobeam ehitas oma usukeskuse
ja kuhu ta asetas ühe oma kuldvasikatest.
Jõudsime oma tänasesse palvepaika.
Mis koht see on, Jyrki?
Viimaste uurimuste põhjal
olevat see müürivaremetega väljak olnud Jerobeami templi koht.
Teise koolkonna järgi asub see veidi eemal palestiinlaste külas Beitinis,
kus on välja kaevatud mitu üksteise peale ehitatud linna.
Seal pole aga kunagi olnud islami pühapaika,
mis ehitatakse tavaliselt vanade pühapaikade kohale.
Siin on selle asemel aga olnud moslemite palvela peaaegu tänaseni.
Palvetame siin, et Efraim vabaneks religioossusest
ja inimese loodud jumalapiltidest.
Religioossus püüab pakkuda vahendeid,
et inimene saaks näidata, kui hea ta on.
Vastavalt, kuni inimene kujutleb, et suudab head elu elada,
on ta religioossuse haardes.
Alles siis, kui inimene nõustub oma kurjust ja patusust nägema,
algab vabanemine religioossusest.
Vahel nõuab see elus täielikku pankrotti.
Vahel pole järel enam mingeid seletusi ega enesekaitset,
vaid üksnes tõeline, sügav patutunnetus.
Efraimi vabanemisele religioossusest on head eeldused.
Kadunud poeg Efraim on vajunud nii sügavale
ning hävitanud oma elu nii selgelt ja nähtavalt,
et mingeid kaitsekõnesid enam pole.
Kadunud poja loos kirjeldab Jeesus poja patutunnetust järgmiselt:
"Isa, ma olen pattu teinud taeva vastu ja sinu ees,
ma ei ole enam väärt, et mind su pojaks hüütaks!" Lk 15:21
Koju naasva Efraimi tunneb ära tõelisest, alandlikust kahetsusest
ja meeleparandusest,
millest kirjutas Jeremija juba enam kui 2500 aasta eest.
"Ma olen küll kuulnud, et Efraim haletseb iseennast:
'Sina oled mind karistanud
ja ma olen saanud karistuse nagu tõrges härjavärss.
Too mind tagasi, et saaksin pöörduda, sest sina oled Issand, mu Jumal!
Sest pärast taganemist ma kahetsen,
ja pärast mõistuseletoomist ma löön enesele vastu puusa;
ma häbenen ja tunnen piinlikkust,
sest ma kannan oma noorpõlve teotust.'" Jr 31:18-19
Religioossusest vabanemiseks on vaja tõelist igatsust armu järele.
Efraimi täieliku pankroti tõttu on tal tegelikult suur võimalus
võtta vastu Jumala arm
nagu selle võib vastu võtta vaid täiesti murtud ja meeleheitel inimene.
Paulus kirjutas:
"Ent kus patt on suurenenud,
seal on arm saanud ülirohkeks." Rm 5:20
Kahetsevat Efraimi ootab võimas armuandmine.
Palvetame koos,
et Efraim ja meiegi saaksime täielikult Jumala armu vastu võtta.
Isa, murra minu ja Efraimi uhkus ja see religioosne kest,
mis ei lase mul avaneda Sinu armuandmisele.
Aita Efraimil ja minul vastu võtta Sinu arm kuni südame põhjani.
Vabasta Efraim ja mind igasugusest religioossusest,
millega olen püüdnud luua klantspilti oma headusest.
Aitäh, Isa, Jeesuse vere eest,
millest piisab nii minu kui Efraimi vabastamiseks kõigist pattudest.
Kallis Jeesus, vabasta mind ja Efraim
kõigist katsetest Isale pattude eest maksta.
Vabasta uskuma Isa armastusse ja Tema soovi armu anda.
Aitäh Jeesus, et maksid ristil juba kogu arve.
Isa, oled näinud nii minu kui Efraimi eksirännakuid.
Tead, milles kõiges olen käinud oma tarkuse järgi ja eksinud.
Aita Efraimil ja minul näha ning tunnistada,
et oleme eksinud eemale Sinu tahtest.
Anna sügav ja siiras patutunnetus ning arm meelt parandada.
Isa, andesta, kus olen ehitanud oma mõistuse järgi Sinust pildi,
mis ei vasta sellele, kes Sa oled.
Vabasta mind ja Efraimi nägema Sind sellisena nagu oled.
Armuandmise vastuvõtmine on inimese jaoks üks raskemaid asju.
Tihti tahaks inimene kuidagigi hüvitada või maksta saadu eest.
Ka kadunud pojal oli naastes veel nii tugev tung isale tegudega meeldida
et ta ütles:
"Ma ei ole enam väärt, et mind su pojaks hüütaks!
Pea mind nagu üht oma palgalistest!" Lk 15:19
Isa ei läinud sellega siiski kaasa, vaid ütles:
'Söögem ning olgem rõõmsad, sest see mu poeg oli surnud,
ja on jälle saanud elavaks, ta oli kadunud, ja on leitud!'
Ja nad hakkasid rõõmsasti pidutsema. Lk 15:23-24
Religiooni tunneb ära just sellest,
et inimene püüab Jumalale oma tegudega meelepärane olla.
See on alati võimatu tee olnud,
kuigi inimese loomuomane religioossus seda üha uuesti katsetab.
Jumalale meeldib vaid see, mis on Tema loomusega kooskõlas.
Jumala loomuseks on aga õigsus,
mille võiks tõlkida ka õigemeelsuseks.
Inimene ei saa kunagi Jumalale tegudega meelepärane olla.
Sest ükski inimese tegu pole 100 % õige ja Jumala loomusega kooskõlas.
Ka parimates tegudes mängivad rolli motiivid ja kõrvalmaitsed,
mis pole Jumalast.
On vaid üks asi inimeses, mida Jumal täiesti õigeks peab.
Piibel mainib seda juba Aabrahamist rääkides.
"Ja ta uskus Issandat
ning see arvati temale õiguseks." 1Mo 15:6
Aabraham uskus Jumala tõotust järeltulija kohta,
kelle kaudu kõik põlvkonnad maa peal õnnistatud saavad.
Ta uskus Jumala tõotust tulevase Messia, Jeesuse kohta.
Just selle usu Messias Jeesusesse arvestas Jumal Aabrahamile õiguseks.
Messias on nimelt Jumala hiilgavaim idee,
kogu universumi sügavaim saladus.
Ta on Jumala kirkuse hiilgus, patu ja surma võitja,
igavene Kuningas, kes ostab vabaks kogu loodu
ja kelle kaudu teostub kogu Jumala plaan
nii siin maailmas kui tulevases.
Kogu Isa olemus peitub Messias,
kes on samal ajal nii Jumal kui ka inimene.
Piibel räägib, kuidas uhke Isa Teda esitles:
'Sina oled mu Poeg, täna ma sünnitasin sinu.'
Ja veel: 'Mina olen temale Isaks ja tema saab minule Pojaks!'
Aga kui ta toob oma esmasündinu maa peale, siis ta ütleb:
'Ka kõik Jumala inglid kummardagu teda!'" Hb 1:5-6
Isa on Messiast nii elevil, et Talle on inimeses tähtis vaid see,
kuidas inimene Tema armsasse Poega suhtub.
Seepärast meeldivad Jumalale need, kes usuvad Jeesust.
Sellist inimest, kes ütleb 'jah'
Isa loomuse olemuse kirkaimale väljendusele,
peab Jumal endale meelepäraseks ehk õigeks inimeseks.
Paulus kirjutab sellest:
"See Jumala õigus,
mis tuleb Jeesusesse Kristusesse uskumise kaudu kõigile,
kes usuvad." Rm 3:22
Jumala Poeg on ka ainus, kes suudab tegudega Isale meeldida.
Seepärast halvustab inimese püüe
tegudega Jumalale meelepärane olla Messias Jeesust.
Palvetame koos, et nii Efraim kui meie vabaneksime kõigist katsetest
Jumalale tegudega meelepärased olla.
Aitäh Isa, et ma ei pea püüdma Sulle meeldida
või oma tegudega Sulle midagi näitama,
sest Sa juba tead minust paremini, mis mu südames on.
Aitäh usu eest Jeesusesse, mille oled mulle kinkinud.
Kallis Jeesus, lase oma armus Efraimil ja minulgi lihtsalt eristada
religioosset vormitäitmist ning Sinu elu ja armastust.
Lase Efraimil ja minulgi vabaneda
igasugusest inimlikust religioossusest
ja viskuda suhtesse Sinuga.
Aitäh Isa, et Sina avasid siin taeva
ja lubasid Jaakobile, et ta veel naaseb siia maale.
Aitäh Isa, et Jeesuses on taevas Efraimile ja meile kõigile lahti.
Vabasta Efraim ja mind kõigest inimlikust religioossusest
tõelisse Jeesuse tundmisse.
Isa, vabasta kõigest, kus oleme inimestena ehitanud midagi
kohtadesse ja asjadesse, kus Sa oled ilmunud.
Lammuta, Issand, kõik inimese tehtud struktuurid,
et järele jääks see, mis oled Sina.
Jumalale meeldib vaid see, et inimene usub Jeesust Messiana
ilma tegudeta.
Vahel ollakse segaduses Moosese seaduse tähenduse suhtes,
sest Jeesus ise ütles:
"Aga hõlpsamini kaovad taevas ja maa
kui üksainus kriipsuke Seadusest." Lk 16:17
Jeesus ütles, et ei muuda Seaduse sisus midagi.
Seaduse sisu asemel muutis Jeesus selle staatust ja tähendust.
Vaatame asja veidi täpsemalt.
Terve Piibel, sh Moosese käsuseadus,
on eelkõige pilt Messiast.
See peegeldab näiteks Messia loomuse olemust
ja seda, millise täiusliku ohvri andis Ta inimkonna lunastamiseks.
Vanas lepingus oli Jumala õigus inimesele nõudeks.
Õigsus on see, mis vastab Jumala loomusele.
Ja Jumal tahab näha oma loomust ka neis,
kelle Ta enda sarnaseks lõi.
Jeesus tegi Mäejutluses selgeks,
et Seaduse tegelik nõue on just jumalik loomus.
Moosese käsuseadus on osa vanast lepingust,
mille Jumal tegi Iisraeli rahvaga Siinai mäel.
Igas lepingus on tingimused,
mis määratlevad poolte kohustused ja õigused
ning sama käib ka lepingute kohta, mis Jumal inimestega teinud on.
Moosese käsuseadus on otsekui vana lepingu juurde käiv lisa,
mis kirjeldab Jumala õigsuse nõudmist
ja seda, milline on inimene, kes selle nõudmise täidab.
Vana Testamendi liidulepingus
käis Jumala õigsus ja Messiat kirjeldav lisa
selle paragrahvi alla,
mis määratles, mida Jumal inimeselt nõuab.
Uue Testamendi liiduleping on teistsugune.
Selles lepingus pole Moosese käsu kirjeldatud pilt Messiast
kuhugi kadunud, vaid teise paragrahvi alla liikunud.
Uues lepingus pole Messia kirjeldus enam pealkirja all,
mis räägib Jumala nõudmistest inimesele,
vaid paragrahvis, mis räägib Jumala tõotustest inimesele.
Uues lepingus pole sarnasus Messiaga enam nõue,
vaid tõotus.
Johannes kirjutab sellest tõotusest nii:
"Me teame, et kui tema saab avalikuks,
siis me oleme tema sarnased,
sest siis me näeme teda, nii nagu ta on." 1Jh 3:2
Sarnasus Messias Jeesusega
on Jumala lõppeesmärk kõigi Jumala laste suhtes.
Ka Paulus kirjutas samal teemal:
Sest need, keda ta on ette ära tundnud,
need ta on ka ette määranud saama tema Poja näo sarnaseks,
et tema oleks esmasündinu paljude vendade seas. Rm 8:29
Ka Efraim kuulub nende vendade hulka,
keda ootab sarnasus Jeesusega.
See on Efraimi pärand, mille Isa on valmistanud kadunud pojale.
Siis jäävad selja taha kõik nõudmised, enda ponnistused ja häbi.
Kogu see sügavus, millega Jeesust Vanas Testamendis kirjeldatakse,
on antud tegelikult selleks, et valmistada meid Tema sarnaseks.
Kõigile, kellele Uus leping kõlbab,
on käsuseaduse nõuded muutunud tõotusteks Jeesuses.
Palvetame Efraimile ja endale vabanemist kõigest religioossusest
Jeesuse sarnasusse.
Aitäh Isa, Sinu suure tõotuse eest,
et nii Efraim kui meiegi võime hoida endas Sinu Poja loomust.
Aitäh Isa, et Sina oled otsustanud taastada oma pildi meis
Jeesuse ohvriverega toodud lunastuse kaudu.
Vabasta Efraim ja meidki rõõmustama selle vägeva tõotuse üle.
Aitäh Isa, et oled otsustanud teha mindki Messia sarnaseks.
Aitäh, et võin nautida seda tulevases maailmas igavesest igavesti.
Aitäh sellegi eest,
et võin elada lõpmatult Su Poja Jeesusega.
Aitäh Isa, uue lepingu eest ja Jeesuse vere eest,
millega see on kinnitatud ja pitserdatud.
Aitäh, et Su Poeg Jeesus on täitnud meie eest kõik nõuded
ja Sa näitad oma tõotuse kohaselt tulevastel maailmaajastutel
oma ülikülluslikult suurt armu headuses meie vastu Jeesuses.
Jeesuse nimel, aamen.
Järgmisel korral jätkame palveid juubeliaasta teemal
ja palvetame Jumala rahva suhete paranemise eest.
Valmistagem järgmist reisi juba palves ette!
Võid osaleda palvereisidel ka neid rahaliselt toetades.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri